## Pravilnik o određivanju graničnih prijelaza za promet sredstvima za zaštitu bilja

### NN 21/2008 (18.2.2008.), Pravilnik o određivanju graničnih prijelaza za promet sredstvima za zaštitu bilja

# MINISTARSTVO POLJOPRIVREDE, RIBARSTVA I RURALNOG RAZVOJA

**638**

Na temelju članka 42. stavka 3. Zakona o sredstvima za zaštitu bilja (»Narodne
novine«, br. 70/05), ministar poljoprivrede, ribarstva i ruralnog razvoja, uz
suglasnost ministra zdravstva i socijalne skrbi, donosi

## PRAVILNIK

### O ODREĐIVANJU GRANIČNIH PRIJELAZA ZA PROMET SREDSTVIMA ZA ZAŠTITU BILJA

Članak 1.

Ovim se Pravilnikom određuju granični prijelazi za promet sredstvima za zaštitu
bilja preko državne granice i propisuje način provođenja nadzora nad uvozom
sredstava za zaštitu bilja koje obavlja fitosanitarni inspektor u skladu s
ovlaštenjima iz članka 46. Zakona o sredstvima za zaštitu bilja.

Članak 2.

(1) Sredstva za zaštitu bilja smiju se uvoziti u Republiku Hrvatsku samo preko
graničnih prijelaza određenih ovim Pravilnikom.
(2) Nadzor nad uvozom sredstava za zaštitu bilja obavlja se na graničnim
prijelazima iz članka 3. i 4. ovoga Pravilnika.
(3) Sredstva za zaštitu bilja koja se izvoze iz Republike Hrvatske ili koja se
provoze preko carinskog područja Republike Hrvatske ne podliježu nadzoru
fitosanitarne inspekcije.

Članak 3.

Za uvoz sredstava za zaštitu bilja do pristupa Republike Hrvatske Europskoj
uniji određuju se sljedeći granični prijelazi:
1. Cestovni granični prijelazi:
1.1. Bajakovo
1.2. Bregana
1.3. Goričan
1.4. Karasovići
1.5. Macelj
1.6. Metković
1.7. Rupa
1.8. Stara Gradiška
2. Željeznički granični prijelazi:
2.1. Zagreb ranžirni kolodvor – Dobova
3. Pomorski granični prijelazi:
3.1. Ploče
3.2. Rijeka
4. Zrakoplovni granični prijelazi:
4.1. Zagreb.

Članak 4.

Za uvoz sredstava za zaštitu bilja nakon pristupa Republike Hrvatske Europskoj
uniji određuju se sljedeći granični prijelazi:
1. Cestovni granični prijelazi:
1.1. Bajakovo
1.2. Karasovići
1.3. Metković
1.4. Stara Gradiška
2. Pomorski granični prijelazi:
2.1. Ploče
2.2. Rijeka
3. Zrakoplovni granični prijelaz:
3.1. Zagreb.

Članak 5.

(1) Vlasnici rješenja o registraciji sredstva za zaštitu bilja, ili od njih
odgovarajućim dokumentom ovlašteni uvoznici upisani u Upisnik pravnih i fizičkih
osoba koje obavljaju promet sredstava za zaštitu bilja, carinski otpremnici koje
oni ovlaste, prijevoznici ili druge osobe koje uvoze sredstvo za zaštitu bilja
obvezni su nadležnom fitosanitarnom inspektoru na ulaznom graničnom prijelazu
odmah po prispijeću sredstva za zaštitu bilja koje se uvozi podnijeti prijavu za
uvoz sredstva za zaštitu bilja radi obavljanja nadzora.
(2) Pravne i fizičke osobe iz stavka 1. ovoga članka moraju osigurati
fitosanitarnom inspektoru nesmetan pristup svim dijelovima pošiljke sredstva za
zaštitu bilja.
(3) Sredstvo za zaštitu bilja koje se uvozi prijavljuje se za nadzor u uredovno
vrijeme fitosanitarne inspekcije.
(4) Prijava za uvoz sredstva za zaštitu bilja podnosi se u pisanom obliku, na
Obrascu 1., koji je tiskan uz ovaj Pravilnik i njegov je sastavni dio. Uz
prijavu se prilaže sva ostala dokumentacija koja prati sredstvo za zaštitu
bilja.

Članak 6.

(1) U postupku nadzora sredstva za zaštitu bilja koje se uvozi fitosanitarni
inspektor provjerava:
1. nalazi li se sredstvo za zaštitu bilja u Upisniku registriranih sredstava za
zaštitu bilja, odnosno ima li sredstvo za zaštitu bilja valjano rješenje o
registraciji sredstva za zaštitu bilja;
2. je li pravna ili fizička osoba upisana u Upisnik pravnih i fizičkih osoba
koje obavljaju promet sredstava za zaštitu bilja;
3. ostalu dokumentaciju koja prati sredstvo za zaštitu bilja;
4. je li sredstvo za zaštitu bilja označeno etiketom na hrvatskom jeziku.
(2) Do uspostave Upisnika iz točke 2. stavka 1. ovoga članka fitosanitarni
inspektor provjerava ima li pravna ili fizička osoba koja uvozi sredstvo za
zaštitu bilja ovlaštenje vlasnika rješenja o registraciji sredstva za zaštitu
bilja za uvoz određenog sredstva.
(3) Iznimno od odredbi točke 1. do 4. stavka 1. ovoga članka, ako je za sredstvo
za zaštitu bilja koje se uvozi izdano rješenje o dozvoli na temelju članka 31.
ili 32. Zakona o sredstvima za zaštitu bilja, fitosanitarni inspektor provjerava
ima li sredstvo za zaštitu bilja valjano rješenje o dozvoli za istraživanje i
razvoj ili valjano rješenje o izvanrednoj dozvoli te, uvozi li se sredstvo za
zaštitu bilja u skladu s uvjetima iz navedenih rješenja o dozvolama.

Članak 7.

(1) Ako fitosanitarni inspektor u postupku nadzora utvrdi da sredstvo za zaštitu
bilja udovoljava propisanim zahtjevima iz članka 42. stavka 1. Zakona o
sredstvima za zaštitu bilja i članka 6. ovoga Pravilnika dopustit će uvoz
sredstva za zaštitu bilja i na ispravu koja služi za pokretanje carinskog
postupka napisat će sljedeće: »UVOZ DOPUŠTEN«, navesti mjesto i datum nadzora te
staviti svoj potpis i pečat.
(2) Ako u postupku nadzora utvrdi da sredstvo za zaštitu bilja ne udovoljava
propisanim zahtjevima iz članka 42. stavka 1. Zakona o sredstvima za zaštitu
bilja i članka 6. stavka 1. točke 1. i 2. i stavka 2. i 3. ovoga Pravilnika,
fitosanitarni će inspektor izdati rješenje u skladu s člankom 46. točkom 4 ili
5. Zakona o sredstvima za zaštitu bilja, kojim će zabraniti uvoz sredstva za
zaštitu bilja. Na ispravu koja služi za pokretanje carinskog postupka napisat će
sljedeće: »UVOZ ZABRANJEN«, navesti mjesto i datum nadzora te staviti svoj
potpis i pečat.
(3) Utvrdi li u postupku nadzora nepravilnosti glede dokumentacije ili
označavanja sredstva za zaštitu bilja a koje je moguće naknadno otkloniti,
fitosanitarni će inspektor u skladu s člankom 46. stavkom 6. Zakona o sredstvima
za zaštitu bilja privremeno zabraniti uvoz sredstva za zaštitu bilja do
otklanjanja nedostataka ili nepravilnosti.
(4) U slučaju iz stavka 3. ovoga članka fitosanitarni će inspektor uz suglasnost
carinske službe dopustiti prijevoz sredstva za zaštitu bilja do određenog
mjesta, odnosno određenog carinskog skladišta u unutrašnjosti zemlje, gdje će
nakon otklanjanja nepravilnosti nadležni fitosanitarni inspektor obaviti nadzor.
Na ispravu koja služi za pokretanje carinskog postupka napisat će sljedeće:
»NADZOR NIJE OBAVLJEN«. Dopušta se prijevoz pod carinskim nadzorom do …
(odredište). Odmah nakon prispijeća obavijestiti nadležnog fitosanitarnog
inspektora u... (sjedište).

Članak 8.

Sredstvo za zaštitu bilja može se cariniti samo ako je fitosanitarni inspektor u
skladu s člankom 7. stavkom 1. ovoga Pravilnika dopustio uvoz.

Članak 9.

Fitosanitarna inspekcija vodi evidencije o uvozu i zabrani uvoza sredstava za
zaštitu bilja. Evidencije se vode u pisanom ili elektroničkom obliku.

Članak 10.

Danom stupanja na snagu ovoga Pravilnika prestaje važiti Pravilnik o
zdravstvenoj kontroli bilja i kontroli sredstava za zaštitu bilja u prometu
preko državne granice (»Narodne novine«, br. 22/04, 25/04, 60/04, 101/04 i
67/05) u dijelu koji se odnosi na sredstva za zaštitu bilja.

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-01/7
Urbroj: 525-01-08-1
Zagreb, 7. veljače 2008.

Ministar
**mr. sc. Božidar Pankretić**, v. r.

![](dodatni/377008.GIF)

Pravilnik, NN 21/2008-638
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)